ΓΡΑΠΤΗ ΕΡΩΤΗΣΗ E-3918/98

υποβολή: Graham Mather (PPE) προς την Επιτροπή

(4 Ιανουαρίου 1999)

Θέμα: Συνεδρίαση του Συμβουλίου ECOFIN την 1η Δεκεμβρίου 1998

Στην ανωτέρω συνεδρίαση αρχική πρόθεση ήταν να συζητηθούν από τους Υπουργούς οι εργασίες της Επιτροπής ΦΠΑ καθώς και της Επιτροπής Ειδικού Φόρου Κατανάλωσης. Λόγω έλλειψης χρόνου αυτό δεν κατέστη δυνατό. Συζητήθηκαν, ωστόσο, οι εργασίες της Ομάδας του Κώδικα Συμπεριφοράς σχετικά με τη φορολόγηση των επιχειρήσεων.

Μπορεί, παρακαλώ, η Επιτροπή να μου δώσει λεπτομερείς πληροφορίες για όλες τις επίσημες και ανεπίσημες ομάδες και επιτροπές που εργάζονται προς το παρόν στον τομέα της φορολόγησης και της φορολογικής πολιτικής σε επίπεδο ΕΕ καθώς και να αναφέρει τις αρμοδιότητες και τη σύνθεση των ομάδων αυτών;

Απάντηση του κ. Monti εξ ονόματος της Επιτροπής

(24 Φεβρουαρίου 1999)

Οι επιτροπές και οι ομάδες εργασίας της Επιτροπής που ασχολούνται με ζητήματα φορολογίας είναι οι ακόλουθες:

- επιτροπή του φόρου προστιθέμενης αξίας, η οποία απαρτίζεται από εκπροσώπους των φορολογικών διοικήσεων και συνεδριάζει υπό την προεδρία εκπροσώπου της Επιτροπής; έργο της επιτροπής αυτής είναι να διατυπώνει γνώμες, σε συμβουλευτική βάση, για όλα τα ζητήματα ερμηνείας της έκτης οδηγίας ΦΠΑ;

- επιτροπή ειδικών φόρων κατανάλωσης, η οποία απαρτίζεται από εκπροσώπους των φορολογικών διοικήσεων και συνεδριάζει υπό την προεδρία εκπροσώπου της Επιτροπής; έργο της επιτροπής αυτής είναι η διατύπωση γνώμης για τα ζητήματα εφαρμογής και ερμηνείας των οδηγιών για τους ειδικούς φόρους κατανάλωσης (κανονιστική επιτροπή);

- μόνιμη επιτροπή διοικητικής συνεργασίας (SCAC), η οποία απαρτίζεται από εκπροσώπους των φορολογικών διοικήσεων και συνεδριάζει υπό την προεδρία εκπροσώπου της Επιτροπής; η επιτροπή αυτή είναι αρμόδια σε ζητήματα διοικητικής συνεργασίας. Πραγματεύεται θέματα που αφορούν την εφαρμογή του κανονισμού (ΕΟΚ) 218/92 του Συμβουλίου, της 27ης Ιανουαρίου 1992, σχετικά με τη διοικητική συνεργασία στον τομέα των έμμεσων φόρων(1) και της οδηγίας 77/799/ΕΟΚ του Συμβουλίου, της 19ης Δεκεμβρίου 1977, σχετικά με την αμοιβαία συνδρομή των αρμόδιων αρχών των κρατών μελών στον τομέα των άμεσων φόρων(2). Η επιτροπή αυτή ασχολείται επίσης με τη διαχείριση του προγράμματος Fiscalis, δυνάμει της οδηγίας αριθ. 888/98/EΚ του Κοινοβουλίου και του Συμβουλίου της 30ης Μαρτίου 1998 σχετικά με την έγκριση κοινοτικού προγράμματος δράσης για τη βελτίωση των συστημάτων έμμεσης φορολογίας της εσωτερικής αγοράς (πρόγραμμα Fiscalis)(3). Η SCAC διαθέτει τρεις τομεακές υποεπιτροπές: την SCAF (υποεπιτροπή για την καταπολέμηση των περιπτώσεων απάτης), την SCAT (υποεπιτροπή για την κατάρτιση) και την SCIT (υποεπιτροπή στον τομέα της πληροφορικής);

- ομάδα φορολογικής πολιτικής, η οποία απαρτίζεται από προσωπικούς εκπροσώπους των Υπουργών Οικονομικών και συνεδριάζει υπό την προεδρία του μέλους της Επιτροπής που είναι επιφορτισμένο με τα ζητήματα φορολογίας; η επιτροπή αυτή συστάθηκε για να αποτελέσει ένα φόρουμ ελεύθερης συζήτησης για ζητήματα τρέχουσας φορολογικής πολιτικής στο πλαίσιο των κοινοτικών στόχων για μείωση των στρεβλώσεων του ανταγωνισμού στην εσωτερική αγορά, για αποφυγή των σημαντικών απωλειών εσόδων του δημοσίου και για ανάληψη δράσης με σκοπό τη δημιουργία θέσεων απασχόλησης. Μία υποομάδα εργασίας απαρτιζόμενη από εκπροσώπους των φορολογικών διοικήσεων πραγματεύεται το ζήτημα της φορολογίας των επικουρικών συνταξιοδοτικών καθεστώτων και των καθεστώτων ασφαλειών ζωής;

- συνεδριάσεις των γενικών διευθυντών των τελωνείων και της φορολογίας και συνεδριάσεις των αναπληρωτών γενικών διευθυντών της έμμεσης φορολογίας, κατά τη διάρκεια των οποίων εξετάζονται όλα τα σημαντικά ζητήματα που εμπίπτουν στον τομέα αρμοδιότητάς τους;

- ομάδα εργασίας αριθ. 1, η οποία απαρτίζεται από εκπροσώπους των φορολογικών διοικήσεων και συνεδριάζει υπό την προεδρία εκπροσώπου της Επιτροπής; πρόκειται για συμβουλευτική ομάδα εργασίας η οποία επικουρεί την Επιτροπή στην προετοιμασία νομοθετικών μέτρων στον τομέα του ΦΠΑ.

Εκτός από τις επιτροπές και ομάδες εργασίας της Επιτροπής, υφίστανται ειδικευμένες ομάδες εργασίας στο πλαίσιο του Συμβουλίου:

- ομάδα του κώδικα συμπεριφοράς για την φορολογία των επιχειρήσεων, η οποία απαρτίζεται από εκπροσώπους υψηλού επιπέδου των κρατών μελών; έργο της εν λόγω ομάδας είναι η παρακολούθηση της συμφωνίας που συνάφθηκε το Δεκέμβριο του 1997 μεταξύ των κρατών μελών και αφορά την καθιέρωση κώδικα συμπεριφοράς για την εξάλειψη του επιζήμιου ανταγωνισμού στον τομέα της φορολογίας των επιχειρήσεων;

- ομάδα χρηματοοικονομικών ζητημάτων, η οποία απαρτίζεται από εκπροσώπους των φορολογικών διοικήσεων των κρατών μελών και εκπροσώπους της Επιτροπής; η εν λόγω ομάδα εργασίας του Συμβουλίου είναι επιφορτισμένη με την εξέταση κάθε πρότασης της Επιτροπής η οποία εμπίπτει στον τομέα αρμοδιότητάς της.

(1) ΕΕ L 24 της 1.2.1992.

(2) ΕΕ L 336 της 27.12.1977.

(3) ΕΕ L 126 της 28.4.1998.